เงินบาทเปิด 33.18/20
ธนาคารซีไอเอ็มบี รายงาน เงินบาทเปิด 33.18/20 อ่อนค่า หลังดอลล์แข็งค่าจากตัวเลขเศรษฐกิจสหรัฐออกมาดี
18 ก.พ. 2553

ธนาคารซีไอเอ็มบี รายงาน เงินบาทเปิด 33.18/20 อ่อนค่า หลังดอลล์แข็งค่าจากตัวเลขเศรษฐกิจสหรัฐออกมาดี
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดช่วงเช้าวันนี้ที่ระดับ 33.18/20 บาท/ดอลลาร์ ปรับตัวอ่อนค่าจากเย็นวานที่ปิดตลาดที่ระดับ 33.13/15 บาท/ดอลลาร์
สำหรับความเคลื่อนไหวของสกุลเงินหลักต่างประเทศเช้านี้ เงินเยนอ่อนค่ามาอยู่ที่ระดับ 91.04/05 เยน/ดอลลาร์ ส่วนเงินยูโรเช้านี้ก็อ่อนค่าเช่นกันแม้ว่าจะยังมีเรื่องกรีซเป็นตัวถ่วงอยู่ โดยเช้านี้ค่าเงินยูโรอยู่ที่ระดับ อยู่ที่ระดับ 1.3573/3577 ดอลลาร์/ยูโร
"จากตัวเลขเศรษฐกิจของสหรัฐฯที่ออกมาดี ทำให้ดอลลาร์แข็งค่าขึ้นมาเมื่อเทียบกับเงินสกุลอื่นๆ"
โดยเมื่อคืนนี้กระทรวงพาณิชย์สหรัฐเปิดเผยข้อมูลการเริ่มสร้างบ้านและการอนุญาตก่อสร้างเดือนม.ค. และตัวเลขการผลิตทางอุตสาหกรรมและอัตราการใช้กำลังผลิตเดือนม.ค.ซึ่งออกมาดี เป็นตัวหนุน  
สำหรับปัจจัยสำคัญที่ยังต้องติดตามในวันนี้ คือ กระทรวงแรงงานสหรัฐรายงานจำนวนผู้ขอรับสวัสดิการว่างงานรายสัปดาห์, แรงงานสหรัฐเปิดเผยดัชนีราคาผู้ผลิต (PPI) เดือนม.ค., ธนาคารกลางสหรัฐ (เฟด) สาขาฟิลาเดลเฟียเปิดเผยผลสำรวจแนวโน้มธุรกิจเดือนก.พ., Conference Board เปิดเผยดัชนีชี้นำเศรษฐกิจสหรัฐเดือนม.ค. และ สำนักงานสารสนเทศด้านการพลังงานของสหรัฐ (EIA) เปิดเผยตัวเลขสต็อกน้ำมันรายสัปดาห์
ทั้งนี้ คาดว่าวันนี้เงินบาทน่าจะเคลื่อนไหวอยู่ในกรอบระหว่าง 33.10-33.25 บาท/ดอลลาร์